P. Hrušovský, podpredseda NR SR: (2002-04-11):
A. M. Húska, poslanec: Jednoducho hovorím o tých veciach, ktoré sú práve v súvislosti s týmto bodom. Chcem toľko povedať, že postup, ktorý volíme, je... (Reakcia z pléna.) Prosím? (Odpoveď z pléna.) Áno, pravdepodobne. Ešte máme aj lepšie metódy. Aj „kukláčov“. (Smiech v sále.) No ale žarty nabok. Naozaj ide prakticky o to, že sa potrebujeme vrátiť k riešeniam, ktoré sú naozaj oprávnené. Upozorňujem pána ministra, veď nie je to neznáme, že on je trocha iný, ako bol jeho predchodca, a má iné predstavy dajme tomu o formách vládnutia, ale napriek tomu pripúšťa také postupy, alebo ich mĺkvo prehliada, a tým sa dostáva do toho istého hodnotenia a do toho istého politického mlyna, z ktorého potom naozaj vyjdú už len patričné rozomleté výrobky. Nie je totiž možné napríklad tolerovať taký stav, že pán Šátek v podstate pracuje metódami, ktoré sú absolútne neortodoxné pre postupy, ktoré zodpovedajú politickému prenasledovaniu. A zároveň odporúča svojich ľudí na dôležité posty. Pán minister, vy ste asi sám nemysleli na to, aby sa pán Molnár stal šéfom finančnej polície. Ale na druhej strane je nesporné, že si sami môžete všimnúť, že aj práca ľudí okolo pána Šáteka dosť často vynecháva vás a vytvára informačný „bypass“ okolo vás a smerom priamo k premiérovi. A vlastne takýmto spôsobom sa v podstate vytvárajú osobitné komunikačné roviny, pri ktorých je možné používať úplne nedemokratické spôsoby. Hovorím vám, nie je problém v tom, že ľudia nie sú celkom vhodne vybratí. Problém je v tom, že my zatiaľ pôsobíme vždy len krátkodobo. Na štyri roky je voľbami vymedzená práca parlamentu s ním spojenej vlády. Ľudí možno meniť, by som povedal, ani nie generačne, ale po storočiach a tisícročiach. Čo môžeme urobiť, to je meniť systém, vytvárať podmienky, aby možnosť zlyhania človeka, ktorý má také parametre, ako má, bola najmenšia. Vedzme, že človek, keď má príležitosť zlyhať, tak väčšinou zlyhá. Musíme práve preto pracovať na tom, aby sme našli spôsoby, ako postupovať a zlepšovať tento systém. Neochraňujte váš terajší systém, my vieme, že na toľko mesiacov na koľko ste teraz ešte v tom rezorte, že nemôžete ani vy urobiť nejaký zázrak. Ale neprehlbujte zlé účinky režimu, ktorý nemá budúcnosť a ktorý v podstate vedie do skazy a vedie k tomu, že v spoločnosti takej malej, ako sme my, sa stále prehlbujú priekopy medzi tábormi, prehlbuje sa polarizácia a unikajú nám hlavné problémy, ktorým sa musíme venovať. V globalizovanom svete sa musíme venovať tomu, aby nám začala znovu normálne fungovať ekonomika, ale tá nemôže fungovať dobre, keď ste dali úplne voľný priestor všetkým klientelistickým fintám, ktoré sa udievali, myslím teraz na celú vládu. Pán minister, nedá sa nič robiť, ale nesiete spoluzodpovednosť v tej vláde a svojím spôsobom, ako ste reagovali na prepad vozidiel na ceste. Myslím si, že dokonca ste znovu použili tú metódu, o ktorej som hovoril, „management by scandalizing“, to je metóda, ktorá tu nie je teraz vymyslená, ktorá sa naozaj, ak tak môžem v úvodzovkách povedať, „kultivuje“ všelikde na svete. Ale je práve jednou z príčin permanentnej, chronickej krízy modernej spoločnosti. Jednoducho nemôžeme si ďalej dovoľovať, aby sa takýmto spôsobom pokračovalo. Preto si myslím, že by bolo bývalo pre vás aj pre vašu politickú budúcnosť oveľa rozumnejšie a oveľa efektívnejšie aj viacej v zhode s princípmi morálneho správania, keby ste sa na tomto nezúčastňovali. Možnože máte ten dojem, že do toho vnesiete ľudský tón. Ja vám chcem povedať, že vás to tiež melie a že je to mimoriadne nebezpečné a že teraz musíme všetci začať rýchlo pracovať na tom, aby sme prestali túto honbu na čarodejnice, aby sme opustili princíp kriminalizácie ľudí a aby sme išli na veci tak, že začneme zlepšovať systém, jeho prvky, jeho fungovanie, jeho mechanizmy a v rámci toho systému predovšetkým uskutočňujme dohľad, aby ten najslabší článok celého systému, to znamená človek, nemohol tak neustále zlyhávať. Dokonca chcel by som povedať, že aj samotná idealizovaná predstava nás učí v biblickej tradícii, že nebezpečie pokušenia je také, že urobí z anjela diabla. Dokonca v Biblii sa hovorí o tzv. padlých anjeloch. Tak sa nečudujte, čo všetko sa môže stať s ľuďmi. Nemyslím si, že tu musíte urobiť teatrálne vystúpenie, ale že by bolo dobré, aby ste naozaj vo zvyšnom čase robili inak. To je dôležité. Na záver chcem ešte povedať toľko. Pán minister, dokiaľ sa celkom jasne neodpojíte od týchto machinácií, ktoré sú skutočne postupom, ktorý rozvracia štát, tak bude veľmi zle. Môžem vám povedať, že vývoj k lepšiemu sa nedeje ani v jednej oblasti. Nehovoriac o tom, že v ekonomickej okrem, čo ja viem, úrokových mier sa nič nezlepšuje, len sa všetko všade zhoršuje. A aj to vieme, že dostupnosť úverov je oveľa horšia, ako bola pri vysokých úrokových mierach. Ale nie o tom teraz hovoríme. Hovoríme o tom, že tento rezort vo vašom vedení príliš pokračuje v metódach, ktoré sa katastrofálne ukázali u vášho predchodcu. To bol naozaj pokus legitimovať štátny teror na politických protivníkoch sústavným vytváraním diabolského obrazu protivníkov. Nie je taká situácia, aby existovali na tejto Zemi anjeli. Ale my sa máme zapodievať niečím iným. Máme sa zapodievať zlepšovaním systému, to je naše hlavné poslanie. Povedali ste s veľkou istotou, že aj tak nebudete odvolaný, takže vás nejdem strašiť, ale vám hovorím, že vám veľa času neostáva. Ďakujem. (Potlesk.)